Amasomo – 08th August 2018
WIIKI XVIII MU BW’OMWAKA (II) OLWOKUSATU (8TH AUGUST 2018)
OLUYIMBA OLW’AMAYINGIRA Zab 69, 2. 6
Ayi Katonda, kkiriza okunjuna, ayi Mukama yanguwa okunnyamba. Omuyambi wange, omulokozi wange ye ggwe, ayi Mukama, leka kulwa.
ESSOMO I
Yakwagala riokwagala okwolubeerera.
Bye tusoma mu kitabo kya Yeremiya Omulanzi. (31, 1 – 7)
Mu biro ebyo, bw’ayogera Omukama, ndibeera Katonda w’ebika byonna ebya Yisraeli, nabo balibeera bantu bange. Omukama agamba ati, nti: Abantu abaawona ekitala, nnabasaasira mu ddungu, ne Yisraeli bwe nngenda okumuwummuza: Omukama yandabikira dda, n’agamba, nti: Nnakwagala n’okwagala okutaliggwaawo, kye nnava nkwesembereza n’ekisa. Ndikuzimba buto, oliddamu okuzimbibwa, ggwe muwala Wa Yisraeli. Oliyonjebwa nate bw’ozina n’essanyu; Oliddamu okusimba emizabbibu; ku nsozi za Samariya abasimbi balisimba ne bakungula n’ebibala. Kubanga olunaku lujja, abakuumi Iwe balikoowoolera ku lusozi Efrayimu, nti: Musituke, twambuke mu Siyoni, eri Omukama, Katonda waffe. Mbeera Omukama agamba bino, nti: Muyimbire Yakobo n’essanyu, mukubire emizira omutwe gw’amawanga. Mulangirire, mutendereze, mwogerere waggulu, nti: Omukama awonyezza eggwanga lye abasigadde mu Yisraeli. Ebyo Omukama y’abyogera.
OLUYIMBA OLW’OKWEBUULIRIRA: Yer. 31, 10.11 – 12ab. 13.
EKIDDIBWAMU: Omukama atukuuma kyenkana ng’omusumba bw’akuuma eggana lye.
Muwulire ekigambo ky’Omukama, mmwe amawanga, mukibuulirire ku bizinga ebiri ewala.* Mwogere nti: Oyo eyasaasaanya Yisraeli, y’alimukungaanya era anaamukuumanga ng’omusumba bw’akuuma eggana lye. Ekidd.
Kubanga Omukama anunudde Yakobo, amuggye mu mikono gy’oyo amusinga amaanyi.* Balijja ne bayimbira ku ntikko ya Siyoni era balikulukutira wamu awali obulungi bw’Omukama. Ekidd.
Awo omuwala Iw’alisanyukira amazina, n’abalenzi n’abakadde wamu, kubanga okukungubaga kwabwe ndikufuula essanyu;* Era ndinyiyisa amasavu emmeeme z’abasaserdooti, n’abantu bange balimatizibwa obulungi bwange. Ekidd.
OKWANIRIZA EVANJIRI
Alleluya. Zibula amaaso gange ndyoke nneekkaanye ebyewuunyisa eby’etteeka iyo. Alleluya.
EVANJIRI
Mukazi ggwe, okukkiriza kwo nga kunene!
Ebigambo by’Evanjiri ya Mukama waffe Yezu Kristu ebivudde mu Matayo. (15, 21 – 28).
Mu budde buli, Yezu yalaga mu byalo by’e Tiro, ne Sidoni. Omukazi omukananea n’ava erudda eyo, n’akoowoola ng’amugamba nti: Nsaasira, Ssebo, Omwana wa Daudi; muwala wange sitaani amujoonyesa bulala. N’atamunyega kagambo. Abayigirizwa be ne basembera w’ali ne bamwegayirira nga bagamba nti: Mugobe; ajja atuleekaanira! Ye n’ayanukula n’agamba nti: Saatumirwa balala, wabula endiga ez’omu nju ya Yisraeli ezaabula. Ye n’ajja buzzi, n’amusinza ng’agamba nti: Ssebo, nnyamba! Ye n’ayanukula n’agamba nti: Si kirungi kuddira mmere y’abaana n’ogisuulira embwa. Oli n’agamba nti: Weewaawo, Ssebo; naye era n’obubwa bulya obukunkumuka obuva ku mmeeza za bakama baabwo. Awo Yezu n’ayanukula, n’agamba nti: Mukazi ggwe, okukkiriza kwo nga kunene! Kale kikukolerwe nga bw’oyagala mu kaseera ako omuwala n’awona. Ebyo Omukama y’abyogera.
deu_Latn lug_Latn lug_Latn lug_Latn tpi_Latn lug_Latn lug_Latn lug_Latn tur_Latn lug_Latn lug_Latn lug_Latn lug_Latn lug_Latn lug_Latn kin_Latn lug_Latn lug_Latn lug_Latn